Lykteblomsterfluer

lys lykteblomsterflue
 mørk lykteblomsterflue
 svarthåret lykteblomsterflue
 gulhåret lykteblomsterflue

Lykteblomsterfluer (slekten Leucozona) er en gruppe av fluer som tilhører familien blomsterfluer (Syrphidae). Slekten omfatter 15 arter, fire av dem forekommer i Norge, der de gjerne finnes på skjermplanter på ettersommeren og høsten.

Utseende 

Slekten omfatter to underslekter med ganske ulikt utseende (i alle fall for de nordiske artene). Artene i underslekten Leucozona er middelsstore (9–13 mm), ganske kraftige blomsterfluer som særlig kjennes på at vingene har en stor, brun flekk i midten og at bakkroppens andre ledd er gulhvitt. Scutellum er gult, resten av bakkroppen svart.  Artene i underslekten Ischyrosyrphus er middelsstore, slankere enn de andre, vingene er litt brunlige med uten brun flekk, bakkroppen er svart med blålige tverrflekker. Scutellum er gult hos lys lykteblomsterflue, mørkt hos mørk lykteblomsterflue. Felles for begge underslektene er at thorax er tett bestøvet og matt bronseaktig. Svingkøllene er lyst gulaktige. Beina er overveiende mørke, bortsett fra hos lys lykteblomsterflue.

Levevis 
Fluene har larver som lever av bladlus på trær, busker og urter, for underslekten Ischyrosyrphus særlig på planter i skjermplantefamilien. De voksen fluene besøker også gjerne blomstene til skjermplanter. De er hyppigst å se på ettersommeren og høsten.

Utbredelse 
Slekten er utbredt med fire arter over det meste av Europa, videre én art i Kaukasus, tre i andre deler av den palearktiske sone, tre i Nord-Amerika og fire i Sørøst-Asia.

Systematisk inndeling med nordiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Syrphinae
 slektsgruppe Syrphini
 slekten lykteblomsterfluer, Leucozona Schiner, 1860
 underslekt Leucozona i snever forstand
 svarthåret lykteblomsterflue, Leucozona inopinata Doczkal, 2000 – nybeskrevet art, foreløpig bare noen få funn på Østlandet i Norge
 gulhåret lykteblomsterflue, Leucozona lucorum (Linnaeus, 1758) – vanlig over hele Norge
 underslekt Ischyrosyrphus Bigot, 1882
 lys lykteblomsterflue, Leucozona glaucia (Linnaeus, 1758) – langs kysten i Sør-Norge, noen få funn fra Nord-Norge
 mørk lykteblomsterflue, Leucozona laternaria (Müller, 1776) – Sør-Norge, langs kysten til Nordland

Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Syrphinae.  Nationalnyckeln till Sveriges flora och fauna. ArtDatabanken, SLU, Uppsala. CF. 408 sider. ISBN 978-91-88506-66-5
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website
 Norsk entomologisk forening – for deg som vil lære mer om insekter.

Blomsterfluer